રોબર્ટ મુગાબે 93 વર્ષના થયા છે. 93 વર્ષે પણ તેમને શક્તિશાળી નેતા ગણવા પડે છે, કેમ કે છેલ્લા 37 વર્ષોથી તેમણે એકહથ્થુ રીતે ઝિમ્બાબ્વેનું શાસન ચલાવ્યું છે. ભારતમાંથી અંગ્રેજોને હાંકી કઢાયા તે પછી ધોળિયાઓનું શાસન વિશ્વમાંથી ખતમ થવા લાગ્યું, પણ બીજા ચારેક દાયકા આફ્રિકામાં અશ્વેતોનું શોષણ ચાલતું રહ્યું હતું. લાંબી લડત પછી મુગાબેએ ધોળિયાઓને હાંકી કાઢ્યા અને સશસ્ત્ર ક્રાંતિ દ્વારા સત્તા પ્રાપ્ત કરી. તે વખતે લડાઇમાં તેમની સાથે જ હતા મનનગાગવા. તેનાથી 20 વર્ષ નાના. મુગાબેના સહાયક અને બોડીગાર્ડ તરીકે પડછાયાની જેમ મનનગાગવા સાથે રહ્યા. સત્તા પ્રાપ્તી પછી વિશ્વાસુ તરીકે મનનગાગવાને એક પછી એક હોદ્દાઓ મળતા રહ્યા હતા. વચ્ચે એક તબક્કો એવો આવ્યો હતો કે 2005માં તેમનું ડિમોશન કરાયું હતું. આમ છતાં મનનગાગવાએ વફાદારી છોડી નહીં, તેથી ફરી 2012થી તેઓ સત્તાસ્થાને આવ્યા અને તેમને ઉપપ્રમુખ બનાવાયા હતા. મનનગાગવાએ ધીમે ધીમે સેનામાં પોતાનું વર્ચસ વધાર્યું હતું. જાસૂસી તંત્રના વડા તરીકે ઝિમ્બાબ્વેમાં અસલી પકડ મનનગાગવાની જ રહી છે. 93 વર્ષના થયેલા મુગાબે ક્યારે રિટાયર્ડ થાય તેની રાહ જોવાતી હતી. રિટાયર્ડ ના થાય તો ઉપર પણ જતા રહે ત્યારે સત્તા મળશે તેવી આશાએ મનનગાગવાએ વફાદારી છોડી નહોતી.